потенциал, който те не оползотворяват поради равнището на антидъмпинговите мита. Въпреки че след въвеждането на окончателните мерки през 2002 г. износът на малайзийските производители на ПТ на практика спря, тези производители са силно зависими от въпросния износ, като САЩ са основният експортен пазар.
 (105)
 На 25 юли 2018 г. органите на САЩ временно разшириха обхвата на антидъмпинговото мито в размер на 182,9 %, наложено върху вноса на съединителни елементи за челно заваряване от въглеродна стомана от Китайската народна република, за да се включи и вносът на този продукт от Малайзия, тъй като установиха, че Малайзия се използва за заобикаляне на тези мерки. Въпреки че действителните производители на ПТ в Малайзия могат да бъдат освободени от това мито, задължението за сертифициране би увеличило трудностите за продажбите на техните продукти в САЩ и съответно би направило тези продажби по-малко привлекателни за тях.
 (106)
 Посоченото по-горе, заедно със свръхкапацитета в Югоизточна Азия, споменат в съображение 91, превръща пазара на Съюза в целеви пазар за оползотворяване на свръхкапацитета в Малайзия и за малайзийските продукти, продавани преди това в САЩ, ако се допусне срокът на мерките да изтече.
 3.5.2.4. Заключение относно вероятността за повторно възникване на дъмпинга
 (107)
 Предвид свободния капацитет, ценовите практики на пазара на САЩ и разширения обхват на антидъмпинговите мита на този пазар с включването на Малайзия, в комбинация с привлекателността на пазара на Съюза за малайзийските производители на ПТ, е много вероятно тези производители да изнесат за Съюза значителни количества ПТ на дъмпингови цени, ако се допусне срокът на действие на мерките изтече. Предвид увеличението на производствения и на свободния капацитет след въвеждането на окончателните мерки през 2002 г., е възможно равнището на дъмпинговия внос да е много по-високо от това преди налагането на окончателните мерки. Поради това Комисията заключи, че съществува вероятност за повторно възникване на дъмпинга, ако срокът на действие на мерките изтече.
 3.6. Заключение
 3.6.1. Турция
 (108)
 Съгласно заключенията в съображения 43 и 49, при разследването не бе установено наличие на дъмпинг за който и да било от производителите износители в Турция през разследвания период в рамките на прегледа, нито вероятност за повторно възникване на дъмпинга, ако се допусне срокът на действие на мерките да изтече.
 (109)
 Поради това разследването относно Турция следва да бъде прекратено, а мерките по отношение на Турция отменени.
 3.6.2. Русия, Корея и Малайзия
 (110)
 По отношение на Русия Комисията стигна до заключението, че въз основа на наличната през разследвания период в рамките на прегледа информация дъмпингът от Русия е продължил. Освен това предвид значителния свободен капацитет в Русия, експортните цени за трети държави, дъмпинговите цени при износа на ПТ за Съюза през разследвания период в рамките на прегледа, както и привлекателността за производителите на ПТ от Русия на пазара на Съюза, който е основен потенциален експортен пазар за Русия, Комисията заключи също така, че на пазара на Съюза вероятно ще навлязат значителни количества ПТ от Русия на дъмпингови цени, ако се допусне срокът на действие на мерките да изтече. Поради това Комисията заключи също така, че има данни за повторно възникване на дъмпинга.
